text:
Kralendijk – Resientemente gobièrnu di Boneiru a laga pone algun drèmpel na sierto sitionan riba kareteranan. Esaki ta netamente pa trese mas seguridat den tráfiko.
E drèmpel su funshon ta pa trata na frena ekseso di velosidat na sitionan ku frekuentemente ta nota vehíkulonan pasa ku velosidat haltu. Na Kaya Macario A. Sint Jago den besindario di un Kancha di deporte i un iglesia a nota ku riba e kaya aki outomobilistanan ta komportá nan mes den un forma iresponsabel tresiendo nan mes i otronan den peliger. Esaki tabata e motibu ku gobièrnu di Boneiru a laga pone drèmpel pa stimulá seguridat den tráfiko.
Resientemente riba e kaya menshoná a surgi un aksidente ku basta daño material. Den sierto medionan a insinuá ku e aksidente tabata debí na e drèmpelnan, sinembargo esaki no ta kuadra mirando faktornan ku a hunga un ròl ku a kousa e aksidente.
Gobièrnu drechando kareteranan
Resientemente gobièrnu di Boneiru a kuminsá drecha diferente kareteranan den mal estado. Aktualmente ta drechando Kaya Pos di Amor i parti di Kaya Nikiboko Nort. Sinembargo gobièrnu di Boneiru ta kosiente ku pa gran parti kareteranan ta den mal estado.
Esaki ta debí na hopi faktor entre otro di yobidanan. Gobièrnu di Boneiru ta pidi indulgensia na komunidat mirando ku ta awó numa e gobièrnu aki a haña e oportunidat pa kumpli ku e responsabilidat aki.
Segun diputado Kroon: “Ku tur garantia, lo remediá e situashon di burakunan den kaminda i tambe lo kontinuá ku proyektonan pa asfaltá i drecha kareteranan riba nos isla. Esaki ta tuma su tempu. Pa tal rason ta pidi outomobilistanan kore ku koutela pa evitá kualke inkombeniensia.”


c: text/html

text:
Monique Giel-Labad, tienermoeder consulent di Wit Gele Kruis sa haya varios caso di menornan di edad cu ta haya malesanan sexualmente transmiti. Casonan asina ta hopi lamentabel. Ta diferente motibo con cu nan a bin na un malesa. Bo ta haya e parti di e gangbanging, esta cu diferente mucha homber, pero ariba dje bo tin cu wak cu e mucha muhe aki no tabata conciente den e sentido, cu bo ta haya cu unda nan ta droga e mucha muhe, unda cu nan ta dun’e alcohol y ora cu bo ta bao di influencia, bo no sa kico bo ta haci.
E parti aki a resalta. E parti unda cu tin mucha muhe cu ta bay cu hendenan mayor di edad, tambe a haya e aña aki cu nan a loop op, den un of otro manera cu malesanan di caya.
Esun cu mas Giel-Labad a wak e aña aki ta Syfilis, cu muchanan di 12 of 13 aña a haya esaki den e maneranan ya menciona.
Un biaha mas, e muchanan aki no tabata na tino, sea cu nan a droga nan, of duna nan hopi alcohol, unda cu e muchanan aki ta bay off. A haya tambe hobennan cu hendenan mas grandi. Eseynan cu ta esunnan cu a bin mas padilanti. Ainda tin cu pone den registro na cabamento di aña cu na momento cu traha e reporte final, ta pone e cifra corecto.
Giel-Labad ta registra nan, pero no tin e cifra corecto actualmente.
E parti aki ta e parti cu a hala hopi atencion e aña aki, unda cu bo kier bin den forma di un preventie programa, pero tambe e parti unda cu bo ta trece padilanti.
A ripara muchanan di 12 of 13 aña ta muchanan cu ta caba 6de klas y ta bay scol secundario. Pesey tambe e parti cu a traha riba dje, esta e parti di educacion sexual cu tin caba tres aña ta bezig cun’e. Awor aki ta cabanado cu e trayecto number 3, pa por cuminsa otro aña cu trayecto number 4 y 5. Esaki tambe tin’e den e lespakket, unda cu ta educa e muchanan riba e parti aki, esta e norma y balor, siña conoce ken bo ta topa. E no ta conta pa mucha muhe so, sino pa mucha homber tambe. Ken ta e persona cu bo ta conoce cu bo ta drenta den relacion, wak tur kico tin rond di dje. Bo ta haya hopi cu ora bo tende di e mucha muhenan aki den un aña cu a registra, nan tabata tin 5 pa 6 pareha y tur a tene relacion. Si a loop op un malesa transmiti, bo no sa di cua di nan bo a hay’e. Ora bo ta meld esaki, naturalmente tur esunnan cu bo tabata tin relacion, tur tin cu bin dilanti, pasobra un di nan mester tin’e, pa e por haya su tratamento.
Monique Giel – Labad ta conta con e aña 2017 a bay.
Posted by 24ora on Tuesday, December 19, 2017
No ta un tarea facil. Ta hopi locual cu WGK ta señala den practica. Na momento cu haya un tiener activo, ta mira ora cu ta bay haci bo intake, bo ta señala tur e problemanan aki, vooral si e ta activo caba. Hopi biaha mayornan kier pa nan yiu stop. Pero e ta dificil. E ora ey bo ta trece locual cu ta e parti na prome luga, e anticonceptivo, pero tambe bo tin cu splica cu esey no ta pasobra bo ta bay bis’e bay uza anticonceptivo, e ora eynan nan ta bay sigui tene relacion. Bo tin cu mustra nan riba e parti aki, sex iresponsabel.
Naturalmente tin e factornan di exito tambe, cu muchanan cu a señala problema cerca dje, ta traha full e plan di aanpak y a base di e condicionnan aki, nan tin cu cumpli, sino por ehempel, medidanan por wordo tuma, si nan no cumpli. Si ta haya un mucha cu locual cu a haya e aña aki, cual ta un punto di atencion, muchanan cu ta riba e parti di droga, ta señal’e y ta pone bao di e condicion cu sea e tin cu cumpli cu tratamento, cual a bay hopi lihe y eynan, si nan cumpli cun’e, naturalmente bo ta keda controla, ta keda monitor, ta keda stimula nan y por bisa esey ta bayendo hopi bon te awor aki.

robotstxt: allowed

filter: keep


text:
Diahuebs a presenta den Corte un homber di 26 aña, kende ta traumatisa pa su siguridad pa cual a busca un arma di candela pa defende su mes. E tin asina hopi miedo, hasta awor cu e ta den prizon, cu el a pidi pa e sinta su castigo na Hulanda.
Ta trata aki di M. Felix di 26 aña, kende tin un castigo pendiente tambe di posesion di arma di candela, cu ta data di februari 2016 y pa cual el a haya un castigo condicional di 7 luna.
E mes ta bisa cu e tin e arma aki pa su siguridad y defende su mes. “Mi no tin plan pa bay use contra un persona riba mi mes,” el a bisa diahuebs mainta den Corte. Tur e situacion di awor ta debi na e hecho cu e tabata forma parti di un gang y dado momento el a dicidi di sali. Esaki a causa cu e tin miedo cu nan lo tuma vengansa contra dje.
Segun fiscal, un homber a aserca Polis pa informa nan cu un homber bisti na colornan di camuflahe a menase y ora cu nan a bay busca rond a topa cu e acusado aki. Fiscal a bisa cu un arma normalmente mas barata por ta 500 dollar y por tin hasta di 1500 florin, ora nan wordo cumpra ilegal. Den caso di e acusado aki, ta e di dos biaha cu e ta hay’e envolvi pa un delito asina. Awor el a comete e mesun delito y den su periodo di prueba. Pesey a pidi pa condene na un castigo di 7 luna y ehecuta e sentencia di aña pasa tambe.
Su Abogado mr. Thielman a bisa cu e no ta bay perde tempo pa trece storianan bunita pasobra su cliente a admiti cu e tabatin e arma y pakico. Tambe nan sa cu loke el a haci no ta corecto, pero e tabata tin’e pa defende su mes. El a señala por ehempel cu e prome biaha cu e caso a bini dilanti, e motibo cu su cliente no a presenta tabata pa miedo. E tabatin miedo pa pasa e pida area den KIA pa yega na e Van, unda cu no tin “beveiliging”. Pa e tratamento di su caso awo, el a pidi pa siguridad pa e por yega na e bus cu ta transporta nan. Mirando su situacion tambe, el a pidi cu si e wordo condena e por sinta su castigo na Hulanda. Riba esaki fiscal a contest’e cu ta keda na su persona pa haci e peticion necesario.
Pa Corte a keda proba posesion di arma y Hues a bisa e acusado cu e delito aki ta uno hopi serio. E ta trece insiguridad pa su mes y pa otronan. Por mira cu el a saca e arma riba caya. “Bo ta bisa cu bo a adkiri e arma pa defende bo mes, pero tin hopi otro forma di haci esaki. Bo por a bay bek Hulanda enbes di cumpra arma,” el a bise. E acusado a nace na Hulanda y diferente biaha a bay Hulanda pa establece su mes pero a bolbe Aruba. E Magistrado a tene cuenta cu recientemente caba el a wordo condena pa posesion di arma. El a wordo condena na un total di 27 luna, esta e castigo bieu mas e nobo.


text:
ORANJESTAD - 'Un discusion entre periodistanan', manera cu un di e abogadonan a describi e situacion awe tardi, a termina dilanti mesa berde. E demandante (Ralph Maduro) a bisa cu awor cu e contra partido (24ora/Speed Andrade) a 'comete e fayo di menciona nomber y fam' tabata motibo pa awor si bay corte. Maduro a hiba e portal 24ora.com corte pa motibo di un articulo cu a keda publica recientemente (16 di augustus 2017), alegando entre otro cu ex minister Otmar Oduber tabata su socio (di Maduro) y a privilegia su persona den varios ocasion durante cu Oduber tabata minister. Maduro a alega cu e acusacion ta sin base y ta causando su negoshi problema, a hiba e portal corte y exigi un rectificacion. E portal di su banda ta sigura cu e acusacion no tin base,cu ningun momento a haci acusacionan personal sino mas bien a expone un practica no corecto di gobierno y un compania priva.
ARUBUS
E base principal di acusacion tabata rond di trabounan cu un di e companianan di Maduro, Alfa Printing ,-comercialmente conoci como Print Shop-, a haya cu e compania di transporte Arubus pa e.o. print propaganda riba e busnan. Abogado di Maduro, -Rossie Marchena-, a alega cu su cliente ta sufriendo cu e acusacionan infunda, asina perdiendo cliente. Como tal tabatin urgencia pa pone un paro na e practica aki di e portal. Si antes e (Maduro) no a reacciona, tabata pasobra antes e portal tabata publica cosnan 'wazig', riba e tema, esta no concreto pa cual no por a cuminsa ningun demanda. E biaha aki, e articulo na augustus ultimo a haci mencion di nomber y fam y a duna Maduro e posibilidad pa bay corte. Marchena a sigura cu, contrario na loke e portal ta pretende, e atakenan tabata personalmente dirigi. Tur esaki mientras cu no por a produci ningun documento of prueba pa substancia e alegacion di e 'union comercial' entre ex minister Otmar Oduber y Maduro. Un documento cu e partido acusa a usa como prueba ,segun abogado Marchena, ta parti di un documento incompleto (di 11 pagina) no firma cu no ta comproba e alegacionan haci. Segun Marchena, si a presenta e documentacion completo, por a nota cu tin mas compania cu ta cliente di Arubus, y cu nan ta gana mucho mas cu Maduro a gana (durante e periodo di 2013 pa 2016), y cu dificilmente por papia di 'enrikesemento di Maduro' door di e deal aki. "No por liga mi cliente cu sr Oduber" Marchena a sigui ripiti den corte. "Nan ta acusacionan directo, no tin prueba, y mi cliente ta desmenti tur cos. Ademas e contra partido ta bruha cos den otro. E acusacionan ta serio y ta causando problema pa mi cliente" Marchena a sigui bisa. A exigi rectificacion di e portal, riba nan portada, y tin cu wordo cumpli den un periodo specifico.
24ORA
E portal su defensa den corte tabata pa desmenti e denuncia di Maduro severamente. Abogado pa e partido, Glendeline "Lalo" Croes a mustra cu e articulo di dia 16 di augustus 2017 publica riba e portal en cuestion, tabata pa ilustra practicanan incorecto. Como 'watchdog', tabata necesario pa mustra comunidad di practicanan incorecto aki. Entre otro a indica cu riba documentonan di Arubus cu nan a pone man ariba, por a mira claramente cu e compania di Maduro tabata e 'post' mas halto di gastonan di promocion pa e compania. Ademas, e hecho cu su pareha tabata presidente di hunta di directiva di Arubus, tabata motibo suficiente pa Maduro tin acceso na informacionnan privilegia. "Tabatin e sospecho cu un di e hopi negoshinan di Maduro tabata wordo privilegia pa ex minister Oduber. Na ta bon amigo y tabata haci negoshi hunto". Ademas a trece e amistad entre casanan di Oduber y Maduro den e cuadro, pa mustra cu hunto nan tabatin te hasta negoshinan registra hunto. Y e hecho cu un di nan tabata ubica den edificio di suegra di Oduber, no a yuda e asunto. E hecho cu no a haci destaho pa e dealnan pa Arubus, ta cuestionabel segun e abogado. Sigur si ta trata di NV nan di gobierno manera ta e caso di Arubus. E loke cu clientenan di Croes a haci meramente, ta ilustra un practica incorecto y trece den noticia. A papia di 'conflicto serio di interes'. Ademas no a defama ningun hende, no a haci ningun atake personal, sino mas bien a mustra e 'modus operandi' di Maduro. Ademas, ta den cuadro di libertad di prensa y libertad di expresion a actua. A cataloga e asunto como (a considera Maduro den e caso aki tambe como periodista) dos periodista cu tin un discusion cu otro pa basta tempo (Nelson "Speed" Andrade di 24ora ) vs Ralph Maduro (pa su labornan como director di e emisora Power FM), cu a termina den corte. Huez a cera e caso y ta dicta sentencia diaranson dia 20 di september pa 8'or y mei di mainta, segun e rol regular di sentencia. Foto ta di comerciante Ralph Maduro yegando corte cu un amigo.
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Diasabra a inicia na Aruba un otro evento deportivo di taya mundial riba nos isla ora cu e Federacion di Aruba Tang Soo Do organisa e di 16 edicion di e World Tang Soo Do Regional Championship Aruba 2017.
Esaki sigur ta un campeonato grandisimo y di taya mundial mirando cu paisnan manera Puerto Rico, Costa Rica, Panama, Nicaragua, Hulanda y Merca, sin lubida nos propio atletanan lo competi contra di otro den e deporte di Tang Soo Do.
Ta ser spera un total di 125 atleta cu lo participana e campeonato regional aki. E competencia lo tuma lugar na Renaissance Convention Center y lo conta cu e bishita di e Grandmasternan di World Tang Soo Do, Kwan Chang Nim Strong y Kwan Chang Nim Beaudion como tambe Regional Director Master Wilfredo Burgos.
Na banda di e competencia lo tin tambe otro actividadnan di Tang Soo Do manera workshop, Black Belt examen y Ki Kong Training. E evento ta premira di bira uno grandisimo.
Sin duda esaki ta un otro bunita propaganda pa deporte di Aruba, specialmente e deporte di Tang Soo Do cu un bes mas ta host un campeonato di halto nivel riba nos isla.
Un danki sigur na Lotto, e Loteria di Aruba pa medio di Comision di Subsidio cu a yuda subsidia e di 16 edicion di e World Tang Soo Do Regional Championship Aruba 2017.


text:
Juliana Alves; e kara di Kòrsou na Brazil
WILLEMSTAD- 21 di febrüari 2016– Loke mas e aktris Juliana Alves, e kara di Kòrsou, na Brazil ta gusta di nos isla ta e diversidat den union ku bo ta eksperensiá na Kòrsou. E aña aki su presensia komo anfitrion den e camarote (un espasio spesial pa invitadonan) di Kòrsou durante di e karnaval di Rio de Janeiro a hala hopi atenshon. Juliana Alves, e aña aki a sali na di dos lugá den e kompetensia di ‘Reina di Bateria’. ‘Reina di Bateria’ ta algu komparabel ku nos reina di karnaval pero ku ta konta tambe ku partisipashon di e banda di samba, alrededor di 200 persona kual ta forma parti den e totalidat di e presentashon di e reina. Juliana ta sintié kómodo i enkantá di por ta e kara di Kòrsou na Brazil.
Ofisina di Turismo di Kòrsou (CTB) resientemente a firma un akuerdo ku Juliana Alves pa ta kara di Kòrsou na Brazil. Esaki a resultá oportuno den e periodo di karnaval ora ku Juliana Alves, a sali number dos den e kompetensia di ‘Reina di Bateria’, den representashon di su skol di samba ‘Unidos da Tijuca’. ‘Unidos da Tijuca’ ta e di tres skol mas bieu aktivo na Brazil i a keda funda na 1931. Ta trata aki di un skol ku kada aña ta desfilá ku alrededor di 4000 mil partisipante den e karnaval di Rio de Janeiro.
Juliana Alves ta un artista konosí na Brazil. E tin 33 aña i a nanse na Rio de Janeiro, Brazil. Anteriormente el a aparesé den ‘Cheis de Charme’ (2012), ‘Two Faces’ (2007) i ‘India-A Love Story’ (2009.) Medionan na Brazil ta tipifik'é komo elegante, bunita i simpátiko. CTB ta hasiendo bon uso di e atenshon ku e ta atraé manera tabata e kaso durante di karnaval e aña aki na Rio de Janeiro. Su imágen ya ta keda usá pa CTB riba e diferente plataformanan online di CTB i pronto lo amplia esaki pa mas medionan.
Sr. Hugo Clarinda (CTB) a indiká ku Juliana Alves ta un persona ku e públiko di Brazil ta asosiá kuné. Su eskoho pa ta kara di Kòrsou ta brinda nos e oportunidat pa introdusí òf hasi Kòrsou mas konosí den e merkado di Brazil ku ta un merkado grandi i ku bon potensial pa Kòrsou desaroyá den dje komo destinashon turístiko. Manera Juliana mes ta bisa e diversidat den union, kombiná ku entre otro nos playanan i otro atrakshonnan ta atraktivo pa e brasileño.


text:
Ceramento na SVb di Oficina di Premieheffing y di Finansas
Banco di Seguro Social Aruba SVb ta anuncia cu en conexion cu trabaonan di construccion, oficina di Premieheffing na Eagle y di Finansas lo ta cera pa publico riba:
Diabierna 26, dialuna 29 y diamars 30 augustus
Durante e tres dianan aki oficina di departamento di Premieheffing lo keda habri na SVb San Nicolas.
Doño di trabao y empleado cu mester inscribi por wordo atendi solamente na sucursal di San Nicolas durante e tres dianan aki.
Durante e ceramento aki tur otro departamento di SVb ta keda habri na e orarionan normal. E ceramento aki no ta afecta nos callcenter tampoco nos systema di webportaal.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Kòrsou anfitrion di ‘CTO State of the Industry Conference 2015’
...Kresementu pa medio di inovashon...
WILLEMSTAD- 8 di òktober 2015 – Di 21 pa 23 di òktober próksimo, Kòrsou lo ta anfitrion di ‘CTO State of the Industry Conference 2015’ (SOTIC). E konferensia ta reuní profeshonalnan di turismo den Karibe, personanan enkargá ku planifikashon di maneho, sosionan stratégiko den sektornan públiko i privá, akadémikonan i profeshonalnan di biahe na nivelnan haltu, kendenan lo diskutí, identifiká posibel solushonnan i desaroyá akshonnan ku ta benefisiá e industria turístiko di Karibe. E oradornan internashonal i esnan den region lo proponé e mihó práktikanan i strategianan relashoná ku diferente tema ku ta fundamental pa kresementu di turismo di Karibe. Tur esaki ku bista riba desaroyo di un industria turístiko sostenibel ku lo posishoná Karibe komo e destinashon turístiko di mas deseá. E tema di e aña aki: “Caribbean Tourism: Growth Through Innovation”(Turismo Karibense: Kresementu pa medio di inovashon), lo brinda partisipantenan informashon tokante tendensianan aktual ku ta dirigí turismo, ideanan inovativo, strategia i produktonan ku por keda introdusí den e merkado i maneranan kon pa revolushoná e produkto pa oumentá rentabilidat di invershon.
E konferensia ‘CTO State of the Industry Conference’ e aña aki lo tin komo orador di honor sr. Robin Haynes, direktor ehekutivo di JetBlue. Sr. Haynes lo elaborá riba algun di e faktornan ku ta influensiá futuro di e industria turístiko. Tambe lo tin diferente seshon i tayernan interaktivo. Dia 21 di òktober e konferensia lo inisiá ku un seremonia ofisial i un resèpsi di bon bini pa tur partisipante. Algun di e tópikonan ku lo keda tratá riba 22 i 23 di òktober ta: ‘Visioning the future –Tourism 2025’, ‘Get Personal – Engagement Marketing For Better Business’, ‘Facilitation: At Your Service – Making Travel Easier’, ‘The Age of Innovation – Increasing ROI’, ‘Business Opportunities: Teach Me to Niche’, ‘Marketing to the Generations’ i ‘Creative Tourism’. Ademas di esaki e konferensia lo inkluí tambe unkongreso di turismo pa hóben. Hóbennan di vários pais ku ta miembro di CTO lo duna nan kontribushon na e diskushonnan ku lo tin durante e kongreso pa hóben, un di e vehíkulonan usá pa CTO pa enkurashá e hóben pa konsiderá un karera den turismo. Durante e kongreso pa hóben Kòrsou lo keda representá pa Johannah Rosaria kende resientemente a gana e ‘Golden Voice Competition’. E kompetensia aki a keda organisá dor di CTB ku e propósito pa skohe e representante di Kòrsou.
Ken lo mester asistí na e konferensia aki?
Profeshonalnan di benta i merkadeo, konseheronan, guianan turístiko, edukadornan, agentenan di servisio na kliente, imigrashon, duana, shofùrnan di taksi, studiantenan di universidat, kompanianan di energia i di utilidat, agensianan di Car Rental, kompanianan di servisio industrial, komersiantenan i tur esnan ku ta interesá den e tópikonan ku lo keda tratá.
Kon pa partisipá?
Registrashon pa partisipá na tur e dianan ta $250 i registrashon pa un dia so ta $150. Pa mas informashon relashoná ku e programa por bishitá: www.curacao.com/sotic òf yama 434-8200.
Bo no por pèrdè SOTIC; e evento pa lidernan den turismo di region Karibe.


text: PHOENIX- New york Mets lo pèrdè e short- stop venezolano Asdrubal Cabrera durante 10 dia i a agregánan relevista Neil Ramirez pa drecha nan bullpen. Sufriendo un racha di sinku derota, Mets a anunsiá e transakshonnan e siman aki. Cabrera a keda afo pa un leshon na su duim di man robes. E venezolano di 31 aña tabata bati pa .257 ku tres homerun i 14 kareda empuhá den 33 wega. Ramirez ta bai hunga pa su di tres klup di Grandes Ligas e luna aki. E derecho, ku lo kumpli 28 aña otro siman, tin un efektividat di 8.71 den nuebe wega ku San Francisco Giants e temporada aki, ku 18 ponche den 10 1/3 in- ning. El a ser laga den libertat pa San Francisco i a firma ku Toronto Blue Jays pa keda liber kuater dia despues. Aña pasá Ramirez tabata ku Chicago Cubs, Mil- waukee Brewers i Minnesota Twins.


text:
Recientemente na Tucson, ARIZONA e Campeonato Nacional di Merca a tuma lugar di Landamento Sincronisa. Aruba tabata representa pa dos atleta, Abigail de Veer y Neftaly Albertsz. Y tambe Aruba tabatin mas representacion den e persona di Kyra Hoevertsz, cu tabata hunto cu su ekipo di Lindenwood University.
Abigail de Veer tabata e prome atleta di Aruba cu mester a competi den e categoria JUNIOR, locual ta e edad di 15-18 aña, y a participa den e evento di FIGURA y SOLO. Tabatin 133 participante, mayoria di Merca mes, pero tambe tabatin atletanan di Puerto Rico y Brasil. Abigail a termina na di 56 puesto.
Despues Abigail mester a particpa den e evento di Solo, na unda tabatin 30 Solista y Abigail a termina na di 16 puesto. Mirando e nivel di e competencia mester bisa cu esaki tabata un tremendo resultado pa Abigail.
Despues a toca e categoria SENIOR na unda Abigail y Neftaly a participa como Duet. Den e categoria aki tin dos rutina, cu combina ta determina e posicion final, esta e TECHNICAL y e FREE rutina. Ambos ta cu musica pero e diferencia ta cu e TECHNICAL tin cierto elementonan aden cu tur atleta mester hasi y den un secuencia stipula.
Den e mesun categoria Kyra tambe a participa cu su partner di Lindenwood University. Despues di e prome evento Lindenwood University a keda na di prome lugar cu Kyra y Allyson Haylor y Aruba su Duet a keda na di 6 lugar cu Abigail y Neftaly di un total di 19 rutina.
E dia sigiente tabatin e evento di Duet Free, y akinan e Duet di Aruba a landa nan mihor landa y a sali na di 6 lugar overall cu un puntuacion total di 132.9062. Pero toch Aruba a logra di triunfa ariba e podium di medaya den forma di Kyra cu hunto cu su Duet partner a logra conkista e medaya di Ora cu un puntuacion total di 149.6618.
Pa e delegacion di Aruba e competencia a termina cu e ultimo evento di Duet, pero Kyra mester a landa e evento di Team ainda cu Lindenwood University. Aki nan tambe Kyra a logra gana e medaya di Ora, y asina bira double champion di US NATIONALS pa e aña 2017 den e deporte di Landamento Sincronisa.
Mester bisa cu nos di Barracudas Aruba y AZB ta sumamente orguyoso di nos atletanan cu ta haciendo un bon papel den exterior. Ta asina tambe cu apenas desde augustus 2016 Kyra a join Lindenwood na unda a cuminsa su prome aña di estudio como “freshman”. Desde e tempo ey a incorpora den e ekipo di Lindenwood cu tin como head-coach Lori Eaton y coach assistent Mikayla Francees y Irene Montruccio.
Lori Eaton ya tin añas ta yuda coach e ekipo di Aruba cu hopi bon resultadonan, e. o. ultimo e medaya di Brons na CAC, Veracruz.
Pa wak mas potret y pa sigui mas informacion tocante Landamento Sincronisa por subi riba e pagina di Facebook di Barracudas Aruba y riba Instagram synchro_aruba.
Tambe desde e luna aki e WEBPAGE di Barracudas ta online! Pa bishita esaki bay na: barracudasaruba.com!


text:
ORANJESTAD (AAN): Segun Oficina Central di Estadistica, e Indice di prijs di Consumo (CPI) pa luna di November 2017 ta 116.70, loke ta representa un caida di 0.4% compara cu e indice di October 2017 (117.12) y acumulando un caida di 1.1% te cu na November di e aña aki.
E cambio di e CPI pa e ultimo diesdos (12) lunanan (November 2016 te cu November 2017) ta -0.9%, un caida di 0.9 ppt compara cu e periodo corespondiente di aña pasa (0.0%).
E promedio anual di e tasa di inflacion pa e periodo di November 2016 te cu November 2017 ta -0.5%, un subida di 0.4 ppt compara cu e -0.9% registra den e periodo di November 2015 te cu November 2016.
Durante e luna aki, ocho (8) di e diesdos (12) sectornan a registra caida di prijs. E caidanan cu tabata tin e mayor efecto riba e CPI a worde registra pa e sectornan di “Transporte” (-1.0%) y “Recreaccion y cultura” (-2.0%), causando un efecto di -0.18 y -0.16 ppt, respectivamente. E caidanan den e restante sectornan a contribui cu un efecto di -0.07 ppt riba e CPI di November 2017.
E caidanan aki a worde contraresta parcialmente door di principalmente subidanan den e indice di e sectornan di “Restaurant y hotel” (0.4%) y “Salud” (0.8%), cu a contribui cada un cu un efecto di 0.02 ppt riba e CPI di November 2017. E subida den e sector restante a contribui cu un efecto di 0.01 ppt riba e CPI di November 2017.
E caida den e sector di “Transporte” a worde causa principalmente door di caidanan di 7.1% y 0.8% den e categorianan “Servicio di transporte” y “Gasto relaciona cu uso di vehiculo di transporte personal”, causando un efecto di -0.11 y -0.07 ppt, respectivamente. E caida den e sector di “Recreaccion y cultura” a worde causa principalmente door di un caida den e categoria “Vacacion” (-13.6%), causando un efecto di -0.07 ppt.
E subida den e sector di “Restaurant y hotel” a worde causa principalmente door di un subida den e categoria “Cuminda pafo di cas” (0.4%), causando un efecto di 0.02 ppt. E subida den e sector di “Salud” a worde causa principalmente door di un subida di 1.2% den e categoria “Producto, aparatonan y ekipo medico”, causando un efecto di 0.01 ppt.
E canasta di consumo di e CPI ta consisti di 452 bienes y servicionan. Compara cu October 2017, 31.2% di e bienes y servicionan aki a conoce un aumento di prijs causando un efecto di 0.35 ppt, mientras cu 32.5% ta mustra un caida di prijs, cu a contribui cu efecto di -0.72 ppt y pa e restante 36.3% no tabata tin cambio den prijs. Prijsnan di bienes a baha cu 0.4% na November 2017 y a causa un efecto di -0.28 ppt riba e CPI di November 2017. Prijsnan di servicionan a conoce un caida di 0.2% y a causa un efecto di -0.08 ppt.
E CPIC (core inflation) – CPI excluyendo e efecto di energia y cuminda – a registra na November 2017 un subida di 0.3%, un caida di 0.4 ppt, compara cu e periodo corespondiente di aña pasa (0.7%). E indice di energia – cu ta consisti di e productonan: electricidad, awa, gasolin y diesel a registra un caida di 4.3%, cu ta 3.0 ppt mas halto compara cu e periodo corespondiente di aña pasa (-7.3%). E indice di cuminda a registra un subida di 0.9%, cu ta 1.3 ppt mas halto compara cu e periodo corespondiente di aña pasa (-0.4%).
E bestaansminimum pa un hogar consistiendo di dos (2) adulto y dos (2) mucha (edad 0-14 aña) na November 2017 ta Afl. 4,330, mientras cu pa un hogar di un (1) adulto e suma ta Afl. 2,062.


text:
Pregunta di Lector
Ki motibo e Hudiunan di prome siglo tabatin pa ta “den expectativa” pa yegada di e Mesias?
Den tempo di Juan Bautista, “e pueblo tabata den expectativa di Cristo, y nan tur tabata rasona den nan curason tocante Juan: ‘Acaso e ta e Cristo?’” (Luc. 3:15) Dicon e Hudiunan tabata spera e Mesias den e tempo ey? Wel, tin varios motibo.
Pa di prome, despues cu Hesus a nace, Jehova a manda un angel cerca algun wardador di carne cu tabata cuidando nan tounan den cunucu den bisindario di Betlehem. E angel a bisa nan: “Awe den e stad di David a nace esun cu lo ta boso Salbador, kende ta Cristo, e Señor.” (Luc. 2:8-11) Despues di esey, “un multitud di angel” a join ‘e angel ey, y hunto nan tabata alaba Dios y bisa: * “Gloria na Dios cu ta den cielo, y paz riba tera entre hende cu e ta aproba.”’
E noticia ey sigur a haci un gran impacto riba e humilde wardadornan ey. Mesora nan a sali rumbo pa Betlehem, y ora nan a haya Jose y Maria y a mira Hesus, e yiu chikito, “nan a conta loke e angel a bisa nan tocante e yiu aki.” “Tur hende cu a tende e cosnan cu e wardadornan di carne a conta nan a keda asombra.” (Luc. 2:17, 18) E expresion “tur hende cu a tende” ta laga nos compronde cu e wardadornan a conta mas hende, fuera di Jose cu Maria, e noticia tocante Cristo. Anto tanto na caminda pa bay cas bek como ora nan a yega nan pueblo, e wardadornan a sigui “glorifica Dios y alab’e pa tur loke nan a tende y mira, precies manera el a laga nan sa.” (Luc. 2:20) No tin duda, e wardadornan ey no a tene e bon noticia tocante Cristo pa nan mes!
Di dos motibo ta loke a pasa ora Maria a hiba su prome yiu homber, Hesus, Jerusalem pa present’e na Jehova, manera e Ley di Moises ta manda. Na e ocasion ey, profeta Ana a “cuminsa gradici Dios y papia tocante e mucha cu tur esnan cu tabata spera e liberacion di Jerusalem.” (Luc. 2:36-38; Exo. 13:12) Asina e noticia tocante e yegada di e Mesias a sigui plama.
E di tres motibo tin di haber cu ‘algun astrologo di Oriente cu a bin Jerusalem’ mas despues. Nan a puntra: “Na unda esun cu a nace como rey di e Hudiunan ta? Pasobra nos a mira su strea ora nos tabata na Oriente, y nos a bin pa rindi homenahe na dje.” (Mat. 2:1, 2) Ora “Rey Herodes y henter Jerusalem a tende esaki, nan a bira tur aribabou. Y el a reuni tur sacerdote principal y escriba di e pueblo y a cuminsa puntra nan na unda e Cristo lo mester a nace.” (Mat. 2:3, 4) Pues, hopi hende a haya e noticia cu e Mesias, cu e Hudiunan tabata spera, a yega! *
E texto di Lucas 3:15, cu nos a cita anteriormente, ta indica cu algun Hudiu a pensa cu ta Juan Bautista tabata e Cristo. Pero Juan mes a descarta e idea ey, bisando: “Esun cu ta bin despues di mi ta mas fuerte cu mi, y mi no ta digno di kita su sandalia. E lo batisa boso cu spirito santo y cu candela.” (Mat. 3:11) Juan su comentario sin duda a haci e Hudiunan mas ansioso pa yegada di e Mesias.
Awor, por ta posibel cu e Hudiunan di prome siglo a uza e profecia di 70 siman, cu ta registra na Daniel 9:
Por ehempel, e Esenenan, ampliamente conoci como un secta hudiu, tabata siña hende cu despues di un periodo di casi 490 aña dos Mesias lo a presenta. Pero nos no sa sigur si e Esenenan a uza e profecia di Daniel pa yega na e calculacion ey. Hasta si esey tabata e caso, ta dificil pa kere cu e ideanan di un grupo asina, esta, un grupo cu tabata isola nan mes for di comunidad, por tabatin asina tanto influencia riba e Hudiunan.
Durante siglo 2 despues di Cristo, algun Hudiu tabata kere cu e 70 simannan tabata referi na e periodo for di destruccion di e prome tempel na aña 607 prome cu Cristo te na destruccion di e di dos tempel na aña 70 di prome siglo. Otronan tabata kere cu e profecia ey a cumpli den siglo 2 prome cu Cristo, durante e epoca di e Macabeonan. Pues, no tabatin un sistema pa a calcula e 70 simannan ey cu tur e Hudiunan tabata di acuerdo cu ne.
Si e hendenan den prome siglo a compronde e profecia di 70 siman corectamente, muy probablemente e apostelnan y otro cristiannan di prome siglo lo a uza e profecia aki pa proba cu ta Hesucristo ta e Mesias priminti y cu el a yega precies na e tempo stipula. Pero nos no tin prueba cu e cristiannan di prome siglo a haci esey.
Ata aki un otro factor pa tene cuenta cu ne: Varios biaha, e escritornan di Evangelio a referi na cierto profecianan den e Scritura Hebreo cu a cumpli den Hesucristo. (Mat. 1:
Pues como resumen, nos por bisa: Nos no sa sigur cu e hendenan den tempo di Hesus a compronde e profecia di 70 siman corectamente. No obstante, e Evangelionan ta duna otro motibonan valido pakico e hendenan tabata “den expectativa” pa yegada di e Mesias.
^ par. 4 Tuma nota cu Bijbel no ta bisa cu e angelnan tabata canta na Hesus su nacemento pero cu nan tabata alaba Dios.
^ par. 7 Kisas bo ta puntra: ‘Con bin e astrologonan a relaciona e “strea” cu nan a mira den Oriente cu e nacemento di e “rey di e Hudiunan”?’ Acaso nan a tende e noticia tocante Hesus su nacemento ora nan tabata biaha den Israel?
^ par. 9 Pa un splicacion di nos comprondemento actual tocante e profecia di 70 siman, wak Presta Atencion na e Profecia di Daniel!, capitulo 11.


text:
Nan A Ofrece Nan Mes di Buena Gana pa Sirbi na Rusia
NA AÑA 1991, testigonan di Jehova na Rusia tabata hopi contento mes. Nan religion a ser reconoci oficialmente pa gobierno despues di hopi aña di prohibicion. Ta ken por a imagina e tempo ey cu e cantidad di testigo di Jehova na Rusia lo a bira 10 biaha mas tanto y cu awe nan ta rond di 170.000 publicador. Entre e grupo grandi aki di predicador diligente tin rumannan cu a bin di afo pa yuda den e trabou di cosecha spiritual. (Mat. 9:37, 38) Laga nos cera conoci cu algun di nan.
RUMANNAN HOMBER CAPAZ TA YUDA FORTALECE E CONGREGACIONNAN
Matthew di Gran Britania tabatin 28 aña dia cu nan a kita e prohibicion na Rusia. Na un congreso cu el a bay e aña ey, el a tende den un discurso cu e congregacionnan na Oost Europa tabatin mester di yudansa urgente. E orador a papia di un congregacion na St. Petersburg, Rusia, caminda e publicadornan tabatin cientos di estudio, pero solamente un sirbidor ministerial y niun anciano. Matthew a conta: “Despues di e discurso ey, mi no por a stop di pensa riba Rusia. Pues, mi a papia cu Jehova tocante mi deseo di bay biba eynan.” El a spaar poco placa, bende mayoria di su cosnan, y na 1992 el a bay biba na Rusia. Con a bay cu ne eynan?
Matthew a bisa: “E idioma tabata un reto. Mi no por a hiba un combersacion tocante Bijbel cu e hendenan.” Un otro reto grandi tabata pa haya un luga di biba. E di: “Mi no ta ni corda mas cuanto biaha mi tabatin cu muda di un dia pa otro.” A pesar di e obstaculonan inicial ey, Matthew ta bisa: “E mihor decision di mi bida tabata di muda pa Rusia.” Dicon? El a bisa: “Akinan mi a siña confia mas den Jehova y mi a mira con el a guia mi den hopi manera.” Cu tempo Matthew a bira anciano y pionero special, y awor e ta traha na sucursal, cerca di St. Petersburg.
Na 1999, cu 25 aña di edad, Hiroo a gradua di e Scol di Entrenamento Ministerial na Japon. Un di e instructornan a anim’e pa bay sirbi den exterior. Hiroo a tende cu tabatin hopi necesidad di predicador na Rusia, y el a dicidi di cuminsa siña Ruso. Pero el a haci un cos mas. El a conta: “Mi a bay biba na Rusia pa seis luna. Como cu eynan winter ta hopi pisa, mi a bay den november pa wak si mi tabata por cu e friu.” Despues di a pasa e winter eynan, el a bay bek Japon y a hiba un bida hopi simpel pa e por a spaar suficiente placa p’e bay biba bek na Rusia, pero e biaha aki permanentemente.
Hiroo tin awor 12 aña na Rusia, y el a sirbi den varios congregacion. Den algun di nan, e tabata e unico anciano pa atende mas cu 100 publicador. Den un congregacion, tur siman e tabatin cu dirigi e Scol di Ministerio Teocratico, e Estudio di Toren di Vigilancia, cinco Estudio di Buki di Congregacion y tambe haci mayoria di e partinan den Reunion di Sirbishi. Ademas, e tabatin cu haci hopi bishita di pastoreo. Cordando riba e tempo ey, Hiroo a bisa: “Mi ta sinti mi hopi feliz di por a yuda e rumannan bira spiritualmente mas fuerte.” Con el a beneficia di sirbi caminda tin mas necesidad di predicador? El a conta: “Prome cu mi a bay Rusia, mi tabata anciano y pionero. Pero for di dia cu mi ta akinan, mi ta sinti comosifuera mi a cera un amistad completamente nobo cu Jehova. Mi a siña confia mas den dje den tur aspecto di mi bida.” Na 2005, Hiroo a casa cu Svetlana, y nan dos ta traha pionero keto bay.
Matthew, di 34 aña, cu su ruman homber Michael, di 28 aña, ta di Canada. Nan a bishita Rusia y a keda sorprendi ora nan a mira masha hopi hende interesa na reunion pero masha poco ruman homber pa dirigi reunion. Matthew a bisa: “E congregacion cu mi a bishita tabatin un asistencia di 200 hende, pero ta un anciano di edad avansa y un sirbidor ministerial jong so tabata dirigi tur e reunionnan. Mesora mi a haya gana di bay biba eynan pa yuda e rumannan.” Na 2002, el a muda pa Rusia.
Cuater aña despues, Michael tambe a bin biba na Rusia, y el a ripara cu ainda tabatin mester di mas ruman homber. Como cu e tabata sirbidor ministerial, nan a encarg’e cu cuenta, literatura y teritorio. Pero tambe nan a pidie duna discurso publico, haci trabou cu normalmente e secretario di congregacion ta haci y yuda organisa asamblea y traha Salon di Reino. Awe, ainda tin mester di hopi yudansa den e congregacionnan. Awor Michael ta anciano y aunke e tin masha hopi cos di haci, e ta bisa: “Mi ta sinti un gran satisfaccion di por yuda e rumannan. Esaki ta e mihor manera pa uza mi bida.”
Mientrastanto, Matthew a casa cu Marina, y Michael a casa cu Olga. Nan cuater ta sigui apoya e congregacionnan, hunto cu hopi otro ruman cu a bin pa yuda.
RUMANNAN MUHER DILIGENTE TA YUDA DEN E COSECHA
Na 1994, tempo cu Tatyana tabatin 16 aña, seis pionero special di Polonia, Republica Checo y Slovakia a cuminsa sirbi den su congregacion na Ucrania. Tatyana ta corda nan cu cariño y a bisa: “E pioneronan aki tabata diligente y amabel; semper bo por a papia cu nan y nan tabata conoce Bijbel hopi bon.” El a mira con Jehova a bendiciona nan spirito di sacrificio propio y a pensa: Mi kier ta manera nan.
E ehempel di e pioneronan a anima Tatyana pa uza su vakantie di scol pa bay traha hunto cu otro rumannan den e teritorionan aisla di Ucrania y Belarus caminda nunca testigonan di Jehova a yega di predica. E tabata gusta e biahenan ey di predicacion asina tanto cu el a cuminsa traha plan pa bay biba na Rusia pa predica. Prome, Tatyana a bay eynan pa un tempo cortico pa bishita un ruman muher cu tambe a bin di exterior y pa busca trabou pa e por a mantene su mes. Despues, na aña 2000, el a muda definitivamente pa Rusia. E cambio tabata dificil?
Tatyana a contesta: “Como cu ami so no por a paga un apartamento, mi mester a huur un camber y biba cu otro hende den cas. Mi tin cu bisa cu esey no tabata facil at all. Tabatin momentonan cu mi kier a bay mi pais bek. Pero bes tras bes Jehova a yuda mi mira e bentahanan di sigui padilanti den mi sirbishi.” Awe, Tatyana ta sirbi como misionero na Rusia. El a conclui: “Tur e añanan cu mi a pasa pafo di mi pais a permiti mi biba experencianan inolvidabel y mi a haya hopi amigo nobo. Pero riba tur cos, e añanan aki a haci mi fe mas fuerte.”
Masako, di Japon, ta un ruman muher di 50 y pico aña. Semper el a soña pa bira misionero, pero el a kere cu nunca lo e por a logra esey pasobra e tabatin hopi problema di salud. Sinembargo, ora cu su salud a drecha un poco, el a dicidi di bay biba na Rusia pa apoya e trabou di predica. Aunke no tabata facil p’e haya un luga adecuado pa biba y un trabou stabiel, el a logra mantene su mes den e trabou di pionero dunando les di Japones y haciendo trabou di limpieza. Kico a dun’e e forsa pa sigui padilanti den su sirbishi?
Despues di a pasa 14 aña na Rusia, Masako a bisa: “E goso cu mi ta haya den e trabou di predica ta compensa e dificultadnan cu mi ta pasa aden. Ta hopi emocionante pa predica den luganan caminda tin necesidad di publicadornan di Reino.” Y el a agrega: “Den transcurso di añanan, Jehova a duna mi tur loke mi tabatin mester: cuminda, paña y un dak riba mi cabes. Pa mi, esey tabata manera un milager.” Fuera di apoya e congregacionnan na Rusia, Masako a predica tambe na Kirghizstan y a yuda gruponan di habla Ingles, Chines y Uigur. Actualmente, e ta sirbi como pionero na St. Petersburg.
FAMIANAN TA APOYA E OBRA Y HAYA BENDICION
Debi na insiguridad economico, hopi famia ta bay biba den exterior pa subi nan nivel di bida. Pero tin famia ta muda pa nan por haci mas pa Jehova, manera Abraham cu Sara a haci den pasado. (Gen. 12:1-9) Esey ta e caso di Mikhail cu Inga, un pareha casa di Ucrania cu a bay biba na Rusia na aña 2003. No a tarda mucho cu nan a haya varios hende cu tabata busca e berdad.
Mikhail a conta: “Un biaha nos a bay predica den un region caminda niun testigo di Jehova no a yega di predica. Un homber di edad a habri porta y puntra nos: ‘Predicador boso ta?’ Ora nos a contest’e cu si, el a bisa: ‘Mi tabata sa cu un dia boso lo bin. Ta imposibel pa e palabranan di Hesus keda sin cumpli.’ Anto e homber a cita Mateo 24:14.” Mikhail a agrega: “Den e region ey nos a topa tambe un grupo di mas o menos 10 muher bautista, hende sincero cu sed pa e berdad. Nan tabatin e buki Biba pa Semper, y nan tabata uz’e tur weekend pa studia Bijbel. Nos a keda hopi ora cerca nan y a contesta nan preguntanan, canta canticanan di Reino cu nan y hasta come hunto cu nan. E bishita ey ta un di e recuerdonan di mas bunita cu mi tin.” Segun Mikhail cu Inga, e echo cu nan a bay sirbi na Rusia—caminda tin mas necesidad di publicador di Reino—a hala nan mas cerca di Jehova, a laga nan sinti mas amor pa hende y a duna nan gran satisfaccion den bida. Awor nan ta den e trabou di circuito.
Na 2007, Yury cu Oksana, un pareha jong di Ucrania, a bishita e sucursal di Rusia hunto cu nan yiu homber Aleksey, cu awor tin 13 aña. Eynan, nan a mira un mapa di Rusia cu tabata indica areanan grandi caminda no tin niun congregacion asigna pa predica. Oksana a bisa: “Ora nos a mira e mapa ey, nos a realisa mas cu nunca con grandi e necesidad di predicador tabata. Esey a yuda nos tuma e decision di muda pa Rusia.” Kico mas a yuda nan? Yury a bisa: “Tambe nos a lesa e articulo ‘Abo Por Sirbi den un Campo Stranhero?’ y otro articulonan similar. * Nos a bishita e area na Rusia cu sucursal a recomenda nos como un bon luga pa bay sirbi, y nos a busca trabou y cas eynan.” Na 2008 nan a bay biba na Rusia.
Na cuminsamento, no tabata facil pa nan haya trabou. Tambe nan mester a cambia varios biaha di apartamento. Yury a conta: “Bes tras bes nos tabata pidi Jehova den oracion pa no laga e situacion ey desanima nos, anto nos tabata sigui predica. Nos a confia cu Jehova lo yuda nos, y e no a laga nos na caya. Nos a mira cu nos mes wowo con Jehova ta cuida su sirbidornan ora nan ta pone e interesnan di Reino na prome luga. E sirbishi aki a fortalece nos famia spiritualmente y a haci nos mas uni.” (Mat. 6:22, 33) Y ki efecto e trabou di predica aki—caminda tin mas necesidad di publicador—tabatin riba nan yiu Aleksey? Segun Oksana: “Esaki a yud’e masha hopi. El a dedica su mes na Jehova y a batisa cu nuebe aña. Awor e ta traha pionero auxiliar ki ora cu e tin vakantie di scol, ya cu e ta mira e gran necesidad cu tin akinan. Su amor y entusiasmo pa sirbishi ta haci nos hopi feliz.” Awe, Yury cu Oksana, kendenan tin rond di 35 aña, ta sirbi como pionero special.
“UN COS SO TA DUEL MI”
Manera e comentarionan di e rumannan aki ta mustra, ora bo muda pa un otro area of pais pa predica, bo mester tin pleno confianza den Jehova. Ta berdad cu e rumannan cu a dal e paso ey a topa cu obstaculo, pero tambe nan a sinti e gran alegria di hiba e bon noticia di Reino na hende di curason sincero. Abo lo por bay biba caminda tin necesidad di mas publicador di Reino pa yuda den e trabou di cosecha? Si bo dicidi di haci esey, sigur lo bo sinti mescos cu Yury, kende a bisa lo siguiente tocante e decision cu el a tuma pa bay sirbi caminda tin necesidad di yudansa: “Un cos so ta duel mi, y esey ta cu mi no a haci esaki mas prome.”
^ par. 20 Wak E Toren di Vigilansia di 15 di october 1999, pagina 23 pa 27.


text:
Te cu januari 1986 Aruba tabata forma parti di Antiyas Hulandes. Bispo di aña, dia 31 di december 1985 pasando pa 1 di januari 1986 Aruba a bira un pais riba su mes den Reino, un pais soberano, aparta di e otro islanan pa loke ta Gobierno central cu lasonan directo cu Hulanda, pero na mes momento manteniendo nos lasonan historico, cultural y familiar cu nos islanan ruman den Antiyas Hulandes.
Por fin Aruba a haya loke su hendenan tabata lucha p’e for inicio di siglo 20, ora cu bao guia di Henny Eman sr. (1887-1957) voznan a cuminsa lanta pa separacion, cu despues di Segunda Guera Mundial a bira mas fuerte y a bay den historia como e ‘lucha pa autonomia’ of ‘separacion’. Un lucha cu a dura decadanan y cu no a bay sin sacrificio.
Un poco di e historia di nos Status Aparte
Entre 28 di september 1947 y 11 di januari 1948, e lidernan politico Henny Eman sr., su yiu Albert ‘Shon A.’ Eman y Aristides Wever a organisa no menos cu 42 encuentro na tur parti di Aruba. Resultado di e encuentronan aki tabata un peticion cu nomber y firma di 2147 hombernan Arubiano. E Arubianonan balente aki a duna muestra di e determinacion di un pueblo pa yega na su soberania. E protesta no tabata algo nobo den e temponan ey, pero si tabata e prome bes cu Arubianonan a tuma un posicion fuerte y esaki a duna su frutonan.
E hoben politico Shon A. Eman a haci entrega di e peticion na su Mahestad Reina Wilhelmina na aña 1948.
Algun siman despues, riba 18 di maart 1948, el a convence Corsou y Surnam durante e Conferencia di Mesa Rondo cu Aruba tin e derecho di tin un posicion extraordinario dentro di Reino. E mocion di 18 di maart 1948 y e peticion cu nomber di e firmantenan a bira e fundeshi di nos autodeterminacion dentro di Reino Hulandes y a para na cuna di nos Status Aparte. E monumento 18 di maart na un homenahe na tur esnan cu den e periodo entre september 1947 y maart 1948 a construi e fundeshi aki.
Shon A. Eman
Na luna di december 1941 un politico hoben di 25 aña a aparece den Raad van Politie.
Su nomber tabata Cornelis Albert ‘Shon A.’ Eman, yiu homber di Henny Eman, Sr.
Na cuminsamento Shon A. tabata mester a debati su so den e Raad contra hendenan manera gezaghebber Wagemakers y dokter Dussenbroek, pero na 1945 el a bin haya ayudo di e comerciante y politico bakia Aristides Wever. Hunto nan a para firme.
Despues di Segundo Guera mundial a cuminsa mundialmente un periodo di decolonilisacion. Cu na Aruba e grito pa ta ‘baas nos mes cas’ a bira mas fuerte no tabata un sorpresa, ya cu esey tabata un deseo ferviente di tur Arubiano e tempo ey.
Na 1946, Shon A. Eman a hiba un defensa di e vision Arubano rib’e plan di Corsou:
“Aruba zal nimmer genoegen nemen met een aan het eiland Curacao ondergeschikte plaats in zijn nieuwe staatsrechterlijke structuur. Wij wensen als broer en zus naast het eiland Curacao samen te werken, tot heil van heel het gebiedsdeel, doch we zullen met klem protesteren als eventueel de oude toestand zal blijven gehandhaafd”.
Separacion
E lucha pa separacion tabata wordo hiba den Raad van Politie. For di aki Shon A. Eman, Aristides Wever y miembro di Parlamento Henny Eman, Sr. tabata trece e pueblo hunto.
E grupo tabata organisa reunionnan na Oranjestad, Santa Cruz, Savaneta y San Nicolas.
Riba 30 di juli Raad van Politie a yega hunto y 95 habitante prominente a haci entrega di un peticion unda ta pidi pa trece un cambio den e relacion estatal entre Aruba y Corsou y duna Aruba un structura independiente cu ta cay directamente bou di Corona Hulandes.
Un cantidad di manifestacion a tuma lugar pa pone enfasis rib’e deseo di e pueblo di Aruba. Riba 7 di september, e accionnan aki a yega nan punto culminante cu e demostracion mas grandi di e tempo ey. Mas di 2500 Arubiano a subi caya pa demostra cu pancartanan cu tabata bisa e. o. ‘Los van Curacao door totale afscheiding ‘, ‘Aruba een met Nederland’, ‘Aruba zelfstandige status’ y ‘Leve de Koningin, leve de Regentes’.
E peticion y entrega di mocion riba 18 di maart 1948
Despues di e manifestacion masal aki grupo Eman a start un acion grandi di firma. No menos cu 42 reunion a tuma lugar y a colecta 2147 firma. Tur e hendenan aki, hombernan Arubiano humilde di curazon, tabatin un cos en comun. E deseo incondicional di un Aruba los di Corsou, pero cu lasonan estrecho cu Hulanda. E Arubianonan determina aki tabata esnan cu a forma e base p’e autodeterminacion di Aruba.
Riba 14 di januari 1948 Shon A. Eman y Juancho Irausquin a biaha pa Hulanda. Na Aruba tabata reina un optimismo grandi. Dia 27 di januari, e fecha riba cual e conferencia di Reino a cuminsa, Padu Lampe a traha un poesia cu ta duna muestra di e sentimentonan cu tabata biba e tempo ey. Riba 18 di maart 1948, durante e ultimo reunion di Mesa Rondo, Shon A. Eman a haci entrega di e mocion historico y a tira un discurso ferviente, cu nunca mas a perde su balor, ni su actualidad. Shon A. Eman a papia riba locual awe nos ta yama e fondo di solidaridad.
E mocion a wordo acepta.
Na Aruba a reina gran alegria. Aruba su voz a wordo scucha y e lucha reconoci, aunke cu Status Aparte no a bin mesora. A dura te 1986 prome cu Aruba a haya su Status Aparte.
E yiu mayor di Shon A. Eman, Henny Eman, Jr. tabata e prome Prome Minister di Aruba.


text:
Durante Conferencia di Prensa di Gobierno dialuna mainta, Prome Minister sra. Evelyn Wever-Croes a duna un relato amplio di e reunion cu a tuma luga diabierna dia 12 di januari entre e delegacionnan di Venezuela, Aruba, Corsow y representando Reino tabata presente e embahador di Reino. Prome Minister a bisa
Minister di Enseñanza, drs. Rudy Lampe a haci entrega di Appel di Oro na 4 docente, kendenan pa nan mes coleganan ta ser mira como ehempel pa sigui.
E tabata un momento di hopi alegria ora como Minister di Enseñanza, drs. Rudy Lampe e entrega 4 docente e premio aki.
E docentenan
Diadomingo na final di e BoatFest, a presenta un momento caminda cu autoridad lo no tabatin un grip riba e evento.
Un multitud hopi grandi a acudi n’e evento aki, cu ta creciendo cada biaha mas.
Polis riba lama mirando e multitud enorme di hende a opta of a pidi pa cuminsa
E delegacion di Venezuela, cu tabata na Aruba diabierna ultimo pa hunto cu Embahador di Reino Hulandes na Venezuela, delegacion di Aruba y Corsou discuti e tema di entre otro contrabanda, tambe a considera e encuentro uno fructifero. Di loke nan a declara na Venezuela, ta mustra cu e gruponan
Durante e reunión di IPKO cu tabatin recientemente na Aruba, tambe a participa dos Parlamentario masha liga na e partido geel c uta den Gobierno awo. Ta trata aki di Andre Bosman y Ronald van Raak. E articulo aki a sali di un columna van Raak cu nunca tin algo
Diabierna a tuma luga e reunion cu Gobierno di Aruba a sugeri pa asina yega na solucionnan pa e situacion cu a surgi na momento cu Venezuela a tuma unilateralmente e decision pa cera e fronteranan areo y maritimo cuasando un molestia hopi grandi pa esnan cu a keda pega
Parlamentarionan Hulandes van Raak y Bosman tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion
Geboei na man cu pia Edmar L. A wordo treci Corte pa tratamento di su caso. E motibo ta cu varios biaha caba e tabata envolvi den incidente cu uzo di arma di candela. E biaha’ki e mester a presenta pa tres acusacion di delitonan violento.
E acusado, kende tin apenas
Cuminsando e siman aki U.S. Customs and Border Protection (U.S. CBP) a duna inicio na un proyecto piloto unda ta haci uso di e sistema biometrico na Aeropuerto Internacional Reina Beatrix (Aeropuerto di Aruba). E lo ensera e uso di tecnologia di reconocimento biometrico facial pa verifica e identidadnan di
Den e proceso pa determina e caminda cu ta bay wordo cana pa nos por sanea e situacion di desperdicio aki na Aruba, tin un steering committee cu ta trahando pa bin cu un plan di con den 90 dia lo bay tuma un decision a corto plaso cu Parkietenbos.
Pareu


text:
ORANJESTAD - Refineria di Aruba N.V. (RdA) a instala su mes desde comienso di september den loke hopi conoce como e ex-edificio di DOOV na San Nicolas den Caya Dick Cooper. Den transcurso di e ultimo siman di Augustus, empleadonan di RdA y Fuels Marketing & Supply Aruba (FMSA) a cumpli cu un plan di mudamento pa asina tur operacion di tur dia sigui sin ningun interupcion.
E trayecto pa remodela e edificio tabata uno largo ya cu e alcance di trabou tabata extenso despues di hopi añanan di abandono. E edificio remodela ta acomoda e team di RdA, FMSA, Aruba Safety Council, Departamento di Labor cu ta duna servicio na CITGO Aruba y tambe algun otro departamentonan di Gobierno.
E vision pa e edificio di RdA for di comienso tabata uno moderno, pero alabes cu ta resalta e construccion di glas existente. Actualmente e edificio ta den operacion den fase di un “soft-opening” ya cu falta pa finalisa algun cambio na e exterior di e edificio pa identifica e compania estatal y pues tambe algun cambio den e interior.
E edificio ta consisti di 3 piso, di cual RdA, FMSA, Aruba Safety Council y Departamento di Labor ta ocupa e prome, diferente departamentonan di Gobierno y e cafetaria di e edificio ta na e di dos piso y por ultimo RdA y FMSA ta situa na e di 3 piso. E edificio ta uno cu ta marca accionnan importante den e mundo petrolero, como cu pa prome biaha den mas cu 90 aña Aruba ta doño di su refineria.
Dia 30 di september 2017 lo tin e apertura oficial di e oficina di Refineria di Aruba N.V. acompaña pa e inauguracion di e pagina web di RdA y FMSA. E anochi lo culmina cu e celebracion di e prome aniversario di e compania estatal Refineria di Aruba N.V. ya cu el a keda oficialmente estableci dia 1 di october 2016.
RdA tin e concesion di e terenonan y ta doño di e facilidadnan di refinacion y ta supervisa e huurdo CITGO Aruba Refinery pa cumplimento di e diferente acuerdonan firma. Tambe RdA ta doño di FMSA cu ta responsabel pa distribucion y mercadeo di productonan petrolero riba nos isla. Foto portada cortesia Caribseek news.
HOUSTON/ORANJESTAD – CITGO Petroleum no ta muda su headquarter pa Aruba mas. Nan a informa awe cu nan ta tene nan headquarter na Houston mes, cabando cu e speculacion di e posibel mudanza. Asina e portal Houston Chronicle ta raporta. Desde e detencion di 6 di su ehecutivonan riba cargo di corupcion na November aña pasa, su futuro ta na duda. E ehecutivonan (5 tin ciudadania mericano tambe) ta deteni ainda na Venezuela. Sinembargo mester añadi cu e fuente no ta uno oficial di gobierno, pues no por a confirma si realmente esaki ta e caso.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).


text:
Pakico ADRA ta existi?
E agencia Adventista pa Desaroyo y Recursonan Asistencial (ADRA) ta e agencia humanitario di Iglesia Adventista di Siete Dia. E base di su existencia, su rason di ta, ta pa sigi e ejempel nan di Cristo siendo un bos pa e servicio, asociando su mes cu esnan de necesidad.
ADRA ta percura pa identifica y trata desvionan social y privacionan den paisnan cu ta den desaroyo. E trabou di e agencia ta un expresion representativo di e deseo di e adventistanan di siete dia; pa mejora e calidad di bida entre esnan den necesidad. ADRA ta inverti den e potencial di e individuonan aki atraves di iniciativanan di desaroyo comunitario teniendo como blanco e siguridad di alimentacion, desaroyo economico, cuido medico primario y educacion basico. E iniciativanan administrativo di emergencia di ADRA ta provee judansa pa e sobrevivientenan di desaster.
DESAFIONAN
ARUBA:
- Oficina ADRA Aruba operacional
- Projectonan Comunitario:
- FPNC: establece 3 centro di distribución
- Grupo(nan) Steady (CEDE Aruba)
- Tra’i Merdia
- Projectonan local e.j. “Dia di Bisiña”
- Servicio V O L U N T A R I O
"I e Rei lo contesta y bisa nan: 'Di berdat Mi ta bisa boso, tur loke boso a hasi pa un di esnan di mas chiquito di e rumannan aki di Mi, ta pa Mi boso a hasie.' - Mateo 25:40
Click akinan pa bai na e website di ADRA di Division Inter-America


text: Djadumingu 21 mei 2017, alrededor di 07.10’ or, polis a detené e hòmber R.G.W. nasé na Kòrsou, 36 aña di edat komo sospechoso di un asesinato ku a tuma lugá dia 10 yüni 2013 riba un lugá di stashoná outo na Bapor Kibra. E detenshon aki a tuma lugá na aeropuerto Hato na momento ku e sospechoso kier a bandoná Kòrsou. E asesinato aki a tuma lugá 10 yüni 2013, alrededor di 00.01’or, na un lugá di stashoná outo na Bapor Kibra. Riba e dia en kestion e patruya polisial a yega na e sitio i a bin topa ku e víktima drumí abou na suela i no tabata duna señal di bida. For di un investigashon preliminar ku polis a realisá na e sitio e tempu ei, a resultá ku e víktima tabata na un sentro di dibertishon na Bapor Kibra i probablemente a hañ’é den problema ku algun hòmber den e sentro di dibertishon. Dado momento e víktima a kore sali for di e sentro siguí pa algun hòmber. Direpente e hòmbernan sospechoso a kuminsá los bala dirigí riba e víktima. E víktima Elverson Flaviano Roberto, nasé na Kòrsou, 20 sèptèmber 1988, a risibí heridanan di bala na e parti ariba di su kurpa. Un otro hòmber víktima di 31 aña di edat ku tambe a kore sali for di e sentro di dibertishon, a risibí herida di bala na altura di su hep.


text:
ORANJESTAD – Diasabra anochi a tuma luga e di 7 TK5 organisa pa Olympia Taekwondo na Corsou. Un total di cuater Pais...
ORANJESTAD – Diabierna atardi e team di Aruba a biaha pa Cosou pa participa na e di 7 TK5 Corsou. Prensa di...
ORANJESTAD – Chiara Petrocchi ta logra conquista medaya di silver na e Taekwondo US Open 2017 cu a tuma lugar na Las Vegas,...
RIO – E taekwondista Arubano despues di a qualifica na Mexico a viaha rond di mundo pa asina por a prepara pa...
SURINAM – Den fin di siman 4 atleta di e team di Train Hard Fight Smart di Brazil Taekwondo Stichting a biaha...
ORANJESTAD – Diadomingo anochi a regresa Aruba e taekwondista Arubano Chiara Petrocchi for di Queretaro, Mexico. Den e categoria di Junior nos...
ORANJESTAD – Taekwondista Arubano Monica Pimentel a regresa diasabra merdia for di Panamericano na Mexico na unda e la cai venci contra...
MEXICO – Ocho deportista cu a clasifica pa Weganan Olimpico na Rio de Janiero a termina nan prome fase di preparacion y...
BRAZIL – Brazil Taekwondo Stichting ta un fundacion cu ta trahando duro pa e team di Train Hard Fight Smart pa asina nan...


text:
Kralendijk - Falta 9 dia pa nos habri aña 2018. Partido MPB ta deseá henter pueblo di Boneiru i di reino Hulandes kompletu felis dianan di fiesta, un bon Pasku, un bon kambio di aña i un aña 2018 ku hopi salú, bendishon i harmonia den kas, na trabou, den tur nos barionan i den henter nos dushi pueblo boneriano.
Partido MPB a primintí un forma nobo di hiba polítika pa duna pueblo boneriano e speransa ku kos lo kambia. E resultado ta ku awe MPB a logra krea lidernan nobo ku a trese un forma nobo di profilá den Konseho Insular i un forma nobo di goberná.
MPB ta kere firme ku Polítika Nobo i Bon Gobernashon, inkluyendo un finansa públiko na òrdu, ta e fundeshi pa por trese kambio na Boneiru. Kambionan ku e rapòrt di evaluashon Spies ta deskribí ampliamente, manera entre otro un mihó ònderstand, un mihó ‘kinderbijslag’, un mihó sueldo mínimo, un mihó penshun, mas i mihó kasnan di pueblo pagabel, mihó kareteranan, mihó siguridat i un mihó ekonomia pa sigui garantisá mas i mihó kuponan di trabou i ku ta kondishonnan pa nos kompanianan por floresé. Partido MPB ta kere firme ku tur esakinan ta posíbel solamente ku Polítika Nobo i ku Bon Gobernashon.
MPB ta kontentu ku den 2017 nos por a logra bini ku e proposishon di “screening” pa mandatarionan i ku gezaghèber a bai di akuerdo ku e proposishon aki i ku dentro di poko esaki ta un echo pa por garantisá bon gobernashon. MPB ta aun mas kontentu ku awor henter Konseho Insular ta di akuerdo ku ‘screening’. Pa garantisá Bon Gobernashon MPB lo sigui struktura partido, sigui rekrutá lidernan nobo i sigui forma e lidernan nobo pero tambe esunnan eksistente.
MPB ta spera ku den 2018 otro partidonan polítiko tambe mira i rekonosé e forma nobo di hiba polítika i ku nan tambe lo bai traha riba nan partidonan pa yuda kana e kaminda di polítika nobo ku mester krea stabilidat den polítika na Boneiru i garantisá Bon Gobernashon.
Terminando Partido MPB ta deseá tur polítiko ku a hasi nan esfuerso pa kontribuí na desaroyo di Boneiru, pero tambe henter pueblo Boneriano felis dianan di fiesta, un Pasku alegre, un bon kambio di aña i un aña 2018 yen di prosperidat.


text:
Divi Aruba Phoenix Beach Resort a tene un asina yama “World Happiness Celebration” riba World Happiness Day, dia 20 di maart ultimo. Esaki tabata un iniciativa unico di Gerente General Gerrit Griffith, kende kier a crea un experiencia special pa empleado y huespednan di e resort.
World Happiness Day a cuminsa cu un desayuno comunitario pa tur empleado di e resort. E programa a inclui un video motivacional, t-shirtnan conmemorativo special, sticker y broche.
A pidi e empleadonan pa dedica nan mes na un estado feliz durante e dia aki, y a skirbi riba papel nan ideanan pa aumenta satisfaccion y alegria, poniendo e pensamentonan feliz den un caha special di recuerdo.
E encuentro a disfruta di musica y bailamento, creando un tono positivo, pa un tremendi dia di trabou.
Despues di esaki, e invitadonan a disfruta di un mega-dosis di alegria cu aqua aerobics, serbete frieu pa nan cara n’e piscina, un mist refrescante di cara, y boter di awa frieu cu nan a ricibi, mientras cu nan a relaha riba e stulnan di lounge riba e playa.
Pure Indulgence Spa a bay mas leu ainda, ofreciendo masashi di stul gratis y extra malcriamento.
Segun Aruba Tourism Authority, Aruba, como un destinacion, Aruba a posiciona su mes como un isla cu ta para tras di e importancia di ‘Alegria’ como un meta humano fundamental.
Como e One Happy Island y como e Pais di Mas Alegre na mundo, Aruba ta desea di transmiti alegria y conecta e isla su marca di “One Happy” cu actonan di amabilidad y compasion, den observacion di “International Day of Happiness.”
E asina yama “Random Acts of Kindness” aki cu nan a comparti na Divi Aruba Phoenix Beach Resort a wordo ricibi na un manera entusiastico dor di empleado y huespednan, kendenan tur tabata di acuerdo cu tur dia ta un feliz dia na Aruba.


text:
Ayera lider di partido MAS, Holmo Henriquez Jr. a anuncia un candidato nobo pa partido Movimento Arubano Soberano.
Ta trata di un persona, cu lo haci un impacto positivo pa sirbi pueblo. Ta trata aki di dr. Nuris Lampe, kende a studia na Venezuela y na Francia.
Dr. Nuris Lampe ta un
Recientemente e grupo di 3 dama di “Run for your Heart” di Aruba a biaha pa Madrid, Spaña, pa asina participa den e marathon internacional di EDP Rock ‘n Roll Madrid 2017.
Monique van Embden, Kitty Rivera y Esmeralda Hendriks orguyosamente a representa Aruba na e marathon. E damanan aki a
E aña aki nos ta recorda 131 aña di lucha di e martirnan di Chicago, na unda lidernan sindical a ofrece nan bida pa conkista derecho di trabao di 8 ora, demostrando forza y grandeza.
Mundo henter ta recorda e dia aki, dunando muestra di gradicimiento na tur esnan cu a
Lider di MEP Evelyn Wever-Croes a duna di conoce den conferencia di prensa di MEP cu si no tabata pa Mike Eman, e aña aki e scol HAVO/VWO na Noord lo a conoce su prome graduadonan di HAVO of VWO.
“Na aña 2009 cu MEP a sali for di Gobierno e
Den representacion di Gobierno di Aruba y compaña pa su distinguido esposa, Prome Minister Mike Eman a atende diamars anochi e ceremonia caminda Su Mahestad Rey Willem-Alexander en conexion cu celebracion di Dia di Rey ta condecora ciudadanonan di comunidad Arubiano.
Na e ceremonia, cu a tuma luga den patio di
Gobernador Alfonso Boekhoudt a duna di conoce cu nos tur mester admiti cu no ta facil pa ta un gobernante den un era caminda cu egocentrismo ta domina. Un era den cua nos ta mira cu e falta pa sirbi e interes di e prohimo por pone henter un nacion
Recientemente Banco di Caribe tabatin su campaña, unda nan a ofrece un pakete sumamente atractivo.
Tur cliente cu a aplica pa nan prestamo cu a wordo aproba por a participa pa gana 3 premio fabuloso.
E prome ganador a keda den persona di sra. C. Correa. Sra. Correa a gana Awg. 2,500
Aki na Aruba pueblo mester ta realistico tocante tur enfermedad cu tin y cu ta biniendo.
Mester corda na prome luga cu Aruba ta un pais turistico cu ta haya bishita y hende di Aruba cu ta bay otro pais cu cantidad di enfermedad transmisibel.
No mester lubida cu e region di
“Awe nos t’ey hunto pa celebra e di 50 cumpleaños di nos Rey Willem-Alexander na Aruba, como parti di e Reino Hulandes.
Un cumpleaño ta para como símbolo pa recorda nos di e dia cu nos a nace y ta yuda nos refleha riba bida. E dia ey ta un dia
Apesar di a duna un splicacion amplio y contesta e numeroso pregunta cu tabatin di parti di media local, Gabinete Mike Eman II a tuma nota cu despues di e conferencia di prensa ofreci pa anuncia e proyecto ‘Dreamers’, ta necesario pa aclarea cu aki no ta ta trata den


text:
Diahuebs, 29 di juni ultimo, Shoco Beer Co. a marca su donacion di US $10,000 na Parke Nacional Arikok, durante un presentacion di check cu a tuma lugar n’e Centro di Bishitante.
E cerbes ta nombra pa nos shoco local, un especia endemico den peliger di extincion, y un di Aruba su simbolonan nacional.
Un parti importante di e cultura di craft beer t’e consenshi social di e breweries chikito aki cu ta wordo elogia pa nan trabou caritativo y contribucionnan na nan comunidadnan local.
E Shoco Beer Company ta orguyoso di por honra e tradicion aki na Aruba, y e donacion lo bay na yuda un proyecto di re-ubicacion di shoco (transportando e shoconan for di areanan peligroso manera sitionan di construccion pa Parke Nacional Arikok). Adicionalmente, un porcentahe di benta lo ta dedica na un fondo cu lo bay pa yuda mas proyecto di conservacion den e parke.
Craft beer a drenta e mercado Arubiano pa prome biaha na 2014, y desde e tempo ey el a sigui crece den popularidad.
Awor, Aruba tin su prome propio craft beer. Na nei di e aña aki, e Shoco Beer Company a lansa su prome dos cerbesnan, como parti di un serie di seis cerbes.
“Nos tabata kier un serie di craft beer cu ta representa nos estilo di bida di isla. Nos tabata kier pa e ta autentico y reconoci p’e Brewers Association como craft beer, y p’e motibo nos a reuni cu algun craft brewers na Merca p’asina busca un cu a compronde nos vision y por a captura e sabor y notanan cu nos tabata kier.
Despues di varios tramite nos a descubri un brewmaster na Kentucky, y hunto nos a formula 6 diferente craft beer cu finalmente lo forma parti di e Shoco Beer Co.,” segun informacion di e gerente senior di benta, Taylor Escobedo.
E prome dos seleccionnan di Shoco Beer, esta Blood Orange Blondes y Long Legged Lager, a debuta durante e Craft Beer Festival cu a tuma lugar na mei ultimo na Renaissance Convention Center, y di biaha nan tabata un hit instantaneo.
Den transcurso di e siguiente lunanan, amantenan di cerbes por spera un Pineapple Wheat Wave, TanLine Tangerine IPA, Sun of a Beach Prickly Pear Wheat, y One Hoppy Island Toasted Coconut Pale Ale.


text:
Shiribana – Diasabra marduga 1’or pasa polis pasando dilanti un negoshi di paña, ta tende alarma y ta wak cu vitrina ta completamente destrui.
Tawata di e negoshi La Vie Boutique. Agentenan mes ora a baha y cuminsa controla, pa wak si esnan responsabel pa e acto ta den e luga ainda.
Por a wak cu nan a usa un pida klinker pa kibra e glas.
Despues di algun minuut e doño a yega y hunto cu polis nan a drenta y controla e luga.
Pero no a haya niun hende paden.
Parti pafo, polis a haya un cuchiu benta y a piki esaki.


text:
ORANJESTAD – Cu un anuncio general awe mainta laat di introduccion y implementacion di varios medida, minister di Husticia Andin Bikker kier purba frena e situacion di inseguridad riba nos isla. Entre nan tin introduccion di drone pa vigila nos isla, re-introduccion di e helicopter, implementacion di un alert button na tur punto di benta di Lotto, introduci e ‘golden tip’, organo di conseho riba tereno di husticia, y un ayudo financiero contra debe. E mandatario a sigura NoticiaCla cu pa mayoria di nan, e implementacion mester bay facil y ta wordo financia cu fondo di combatimento di criminalidad. E unico cu por tin dificultad, ta e re-introduccion di helicopter.
DRONE Y HELICOPTER
E intencion ta pa bin cu e drone como surveillance y lo implementa esaki na varios districo di Aruba unda cu ta sinti cu e por frena tipo di accionan criminal cu nos isla ta confrontando. E helicopter mester vigila y preveni y actua diligentemente segun e mandatario a sigui bisa. Gastonan pa e drone(nan) no ta halto, y por busca esaki mesora. Pero e helicopter si ta mas dificil pa cual lo bin cu un proposicion pa comercialmente esaki wordo busca.
ADVIESORGAAN
E mandatario a papia di implementa un asina yama ‘advies orgaan’ cu tin como meta pa conseha gobierno (los di overleg tur siman cu tur departamentonan ya existente) riba tereno di seguridad y prevencion di criminalidad.
ALARMBUTTON
Un otro anuncio ta pa sigura e puntonan di benta di lotto na Aruba, pa medio di un asina yama ‘alarm button’. E ta un boton riba cual un rebendedor ta djis primi, cu ta conecta mesora cu central di polis. Bikker a experiencia recientemente un caso di atraco, unda cu e rebendedor a keda asina traumatiza cu e la lubida con pa yama autoridad. “Gobierno lo subsidia e alarm button pa tur punto di benta, y (tambe) camara” Bikker a bisa. Aparte di esey, esnan di menos recurso tambe lo por haya sistema di alarma subsidia, manera cu tin na Hulanda segun Bikker unda cu crimen a keda reduci considerablemente.
SCHULDHULPVERLENING
Lo bin tambe cu un tipo di asistencia pa hende cu a cay den spiral di debe pa sali for di e debe aki. Esey tambe ta bira un problema ora cu hendenan a spaar pa cumpra nan aparatonan, solamente pa perde nan pa motibo di p.e un robo.
GOLDEN TIP
E golden tip ta basicamente un forma conoci di motiva ciudadanonan di comparti informacion cu ta conduci na captura di ladron/criminalnan. E no ta algo nobo, y tin fondo pa esaki tambe segun Bikker.
TEMPO
E mandatario no a duna un tempo fiho pa implementacion di e loke el a menciona, y a bisa cu mayoria di nan ta financeable y tecnicamente realizable den un termino corto. E unico cu tin dificultad, ta e re-introduccion di e helicopter.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.
ORANJESTAD – Importante ta un bon relacion entre Aruba y Hulanda, segun secretario di estado Hulandes di Reino Raymond Knops. “Mi ta haye importante pa mantene un bon relacion cu gobernantenan pero tambe tur tipo di organisacion (tambe na Aruba), unda cu un relacion intensivo semper ta bon pasobra e ora den temponan bon y tambe malo, bo por atende miho cu otro” Knops a bisa durante su conferencia di prensa diasabra atardi. E mandatario a repasa su bishita cortico, unda cu a topa cu entre otro gabinete Wever Croes, lidernan di fraccion di cada partido, gobernador, haci varios bishita na instancia y tambe tene un recepcion diabierna anochi. E mandatario ta bolbe Hulanda diadomingo, clausurando un bishita di conocemento di islanan ABC cu a cuminsa dialuna ultimo na Bonaire.
ORANJESTAD – Secretario di estado Hulandes pa asuntonan di Reino Raymond Knops ta di sostene e colegio di supervision financiero di Aruba CAFT cu mester duna e gobierno nobo di Aruba mas tempo pa regla su asuntonan financiero. Como tal e ta di acuerdo cu por desvia un poco di e ultimatum nan fiha. Aparte di esey, e mandatario no a haci ningun palabracion concreto durante su bishita cortico di 3 dia. Asina e mandatario a bisa durante un conferencia di prensa diasabra atardi. A compronde tambe di e premier di Aruba cu e ta contento cu el a haya e espacio pa por drecha e situacion financiero.


text:
E publicacion di e.o. Argus, cu a duna di conoce cu rehabilitacion di e refineria di CITGO lo sufri un retrazo considerable. E noticia aki sigur a yama atencion na Aruba tambe.
Minister Richard Arends, kende ta un di e negociadornan di e contrato cu CITGO, a refuta e publicacion cu
Parlamentario mr. Andin Bikker, kende ta Presidente di Comision Permanente encarga cu companianan estatal y autor di e mocion a base di cual a institui e comision cu a explora re-apertura di e refineria, a manda pidi un reunion urgente cu e Minister encarga cu Energia y ademas cu Refineria
Durante e lunanan binidero e staf di YMCA Aruba lo ta trahando duro pa recauda fondo pa un meta. E meta ta pa nan por sigui cu implementacion di nan proyectonan social.
YMCA Aruba ta un organisacion cu ta enfoca ariba e desaroyo di hobennan riba diferente area, entre otro e
Diasabra anochi MetaCorp a ranca sali cu e programa MetaFit cu e compania ta organisa pa hopi aña caba, pa tur e empleadonan di su subsidiarionan. A cuminsa cu competencia di bowling. Diasabra anochi MetaCorp tabatin nan competencia di “Regular Games” pa tur compania resortando bou di MetaCorp y esaki
WILLEMSTAD - Guardacosta di Caribe Hulandes, (KWCARIB) ayera diabierne mainta a pone man riba un total di 26 persona indocumenta banda di Klein Curaçao. Un dia prome, ya caba a detene 3 otro mas.
Den un accion bon coordina entre Guardacosta, cu su Super-RHIB y Jet-Ski’s den awa y cu Dash-8
Den un entrevista sosteni cu Minister Arthur Dowers, el a splica cu trafico na Aruba a aumenta ultimo añanan y hopi di e rutanan manera esun aki den Seroe Blanco, ta wordo hopi uza como rutanan alternativo.
E ruta aki riba su mes, tin hopi cas cu hopi hende ta biba
Segun partido MEP
Despues cu e siman aki Banco Central a emiti su ultimo publicacion, esta “Economic Outlook 2017”, henter comunidad mester ta sumamente preocupa pa loke ta e cifra di crecemento economico (real GDP-PBD) di nos pais y en especial di 2016.
Aki partido MEP ta para un rato keto y
Parlamentario mr. Juan E. Thijsen a tuma nota di un campaña di AVP 1000 voz awor net na porta di eleccion. Esaki segun Parlamentario Thijsen ta un puro show pa gana voto, especialmente bao hubentud y esaki posiblemente ta sugeri pa conseheronan di campaña di AVP mirando cu un di
Playa Linda Beach Resort ta hiba su normanan di housekeeping na un nivel mas halto.
E ta un team excelente caba di room attendants cu a refina nan abilidadnan dor di participa na un curso di entrenamento di un aña largo, culminando den gana reconociento y gradua recientemente for di Talkabout
Awe 12 di mei a inicia campeonato HEINEKEN official di Aruba Softball Bond den 3 Liga tanto AA Femenino y A-Klas y AA Masculino. E campeonato e aña aki ta wordo dedica na dos baluarte, kendenan a dedica hopi na e deporte di softball.
Sra. Bertha Wolf-Croes y Eugenio Bertrando miho conoci


text:
For di momento cu a cuminsa negociacion entre partidonan cu a yega na un acuerdo pa forma Gobierno, e prome reaccion cu por a scucha ta cu e candidato di MEP Glenbert Croes no por ta Ministeriabel.
Sinembargo por a compronde cu e lider di MEP y Formador Evelyne Wever Croes a manda 12 nomber pa screening y den e lista aki ta aparece e nomber di Glenbert Croes ta aparece. Pakico manda 12 nomber si e intencion ta pa nombra 7 Minister? For di insiders AweMainta a compronde cu e lider di MEP a djis hunga un wega di palabra pasobra for di inicio di negociacion a nota cu pa por logra yega na un acuerdo y complace cu candidatonan di MEP y partidonan partner mester mantene 9 post di Minister manera tabata e caso desde 2013.
E hecho cu Formador a manda 12 nomber pa screening ya caba ta lanta hopi pregunta di pakico? Acaso e tabata sa of tin duda cu cierto candidatonan lo pasa e screening aki? E screening pa e personanan cu ta bay bira Minister ta wordo haci door di Siguridad Nacional, Departamento di Impuesto / Finanza y tambe Gabinete di Gobernador (Representante di Rey Willem Alexander). Den e investigacion ta chek aspectonan penal pero tambe civil. Si e candidatonan tabatin problema cu ley, tin debe y cu ken, etc. Den cuadro di esaki tabatin diferente persona cu a indica na AweMainta cu Glenbert Croes sigur ta un persona cu no ta Ministeriabel. Simplemente mira su circulonan di Amistad y personanan cu kende e tabatin negoshi den pasado. Aserca ta bini, e caso di WEB. Manera ta conoci el a firma pa otorga cierto compensacionnan na empleadonan di WEB y cual no tabata permisibel. E caso aki a bay para te den Corte unda cu Glenbert Croes a wordo condena pa paga e suma di mas cu 600 mil florin plus e interes legal di 18%. Fuentenan a indica tambe cu ainda e suma aki, cu na final ta yega casi 1 miyon florin, no ta paga of no ta completamente paga ainda. Pesey e pregunta: Con por ta cu Glenbert Croes ta Ministeriabel. Otro fuentenan a splica cu Glenbert Croes no tin un carchi castigo na OM, e no debe belasting, pues e lo por bira Minister. Den pasado e screening di Gobernador no a pasa.
Pero tambe ta haci e pregunta riba Otmar Oduber, kende tin denuncia haci contra dje.
Mientrastanto informacion ricibi for di seno di MEP diamars den dia ta cu ta trahando pa keda cla cu e puesto di Ministernan y anuncia esaki durante un conferencia di prensa diaranson mainta.


text:
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.
MOHAMED
Argumentacion principal di abogado Mohamed, ta cu Croes tin un decreto nacional (landsbesluit) cu ta nombre como director di Arubahuis na 2009 y a tuma e posicion na 2010. E argumento den corte tabata cu, mientras cu enberdad e director di Arubahuis ta fungi como Minister Plenipotenciario interino ora necesario, Croes nunca no a haya e nombracion oficial ey. Si a haya e nombracion enberdad den e caso ey e ta bira un funcion politico. Problema ta cu e persona, segun statuut, un persona no por fungi como ambtenaar (director Arubahuis) y Minister Plenipotenciario interino pareu. Como tal tin e provision cu e persona prome e por fungi como e reemplazante di e minister, e mester keda nombra segun landsbesluit, oficialisando e funcion. Ademas tin cu cera un contracto di trabou pa e funcion ey cu e persona. Pero manera menciona anteriormente caba, e problema den e caso aki ta cu segun Mohamed (y despues Croes mes a confirma esaki riba pregunta di e huez), su cliente nunca no a keda nombra oficialmente como reemplazante di e minister, nunca no a eherce e trabou y tampoco a haya compensacion financiero pa esaki tampoco. Pues semper e tabata solamente ambtenaar, y no a eherce e funcion politico e tempo ey, te pa gobierno uza e argumento ey como defensa. Huez dado momento a puntra a abogado pa gobierno, J. Senchi, si e por prueba un caminda cu Croes berdad algun bez a keda nombra como reemplazante oficial di minister plenipotenciario, Senchi a admiti cu e no tabata por a produci e prueba ey esey. “E asunto no a wordo regla nechi, enberdad” Senchi a contesta huez e momento ey.
DWJZ
Den e defensa di gobierno, e abogado Senchi a cuminsa na argumenta cu no tin base pa urgencia (spoedeisend belang) den e caso aki, ya cu e.o. cu financieramente e persona (Croes) no a keda afecta. Por lo menos si esey tabata un motibo di urgencia pa a trata e caso aki. Ademas, segun Senchi, Croes a haci uso di su derecho pa pidi pa overbruggings toelage cual suma sigur no ta nada malo, (zeker geen onredelijk bedrag). Tambe Senchi a argumenta cu e carta cu Croes a haya di prome minister, tabata di un caracter informativo y no un tipo di decision (beschikking) riba cual por entrega un obhecion legal (bezwaar). E argumento cu ora cu Croes a asumi e funcion di director di Arubahuis, a pone riba nonactief pa su funcion di docente (ambtenaar), ta nifica cu e no ta ambtenaar mas y por a fungi como reemplazante di e minister plenipotenciario. “Cu berdad e nombracion nunca a wordo formaliza pasobra Croes a bira Parlamentario, no ta importa”, Senchi a bisa den su defensa. Y finalmente segun Senchi, nombracion di Croes como Parlamentario ta implica cu pa ley, e funcion di director di Arubahuis ta caduca despues di tres luna. Y den bista di gobierno, mirando cu a termina e funcion como director di Arubahuis, e tin cu keda reinstala den su funcion bieu di docente na Dienst Publieke Scholen.
Huez a cera e caso, y lo dicta sentencia dialuna 8 di januari 2018.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Awe mainta huez ta scucha e polis cu tabata envolvi den e morto tragico na 2015 di e hobencita Zinnia Croes. Den combersacion cu e mama Michella, a confirma na NoticiaCla cu awe tin chens pa husticia pa por haya sa kico realmente a sosode e diabierna anochi laat cu a conduci na morto di e hobencita. Ta riba insistencia di e mayornan, cu na September a apela e decision di OM pa no persigui e polis, a bin cambia e proceso y bay hoger beroep cu awor a dicidi pa scucha e polis y wak kico realmente a sosode e anochi tragico ey. E caso ey ta tuma lugar awe mainta 10’or den corte, tras di porta sera.
ORANJESTAD – Ministerio publico di Aruba a haye ta bay den defensa diabierna atardi, relaciona cu e caso di malversacion di propiedad di bestuurskantoor. Esaki basa riba tanto informacion circulando riba e caso, unda cu ta tilda cu lo a trata e caso aki diferente y cu influencia di gobierno. “Ministerio Publico a acerca e denuncia den completo neutralidad. Mescos cu den cualkier otro caso, a cuminza un investigacion penal obhetivo” e comunicado ta bisa entre otro. Ta trata e caso unda cu equiponan visual a ‘disparce’ for di bestuurskantoor y pa cual despues cu a entrega keho, detencion a cay di algun persona conoci den comunidad.
ORANJESTAD – Diamars awor Corte ta trata e caso cu ex parlamentario Desiree de Sousa Croes a entama contra prome minister Evelyn Wever Croes, pa e haya su trabou ‘bieu’ bek como director di Arubahuis. De Sousa a confirma na NoticiaCla diabierna mainta cu e caso cu e la entama ta contra prome minister mes pasobra e ta esun cu a tuma e decision di no honra e landsbesluit di de Sousa. E caso ta tuma lugar pa 9’or di mainta, unda de Sousa lo pidi huez pa honra su landsbesluit.


text:
Leslie Escobar, hurista y hefe suplente di Seccion Asuntonan Huridico & Registracion di Cuido na Departamento di Salud Publico (DVG) ta haci un yamada na tur instancia/dunado di cuido na Aruba pa registra.
Gobierno tin un rol importante pa controla y stimula e calidad di cuido di salud en general y e calidad di dunadornan di cuido en particular.
Den cuadro di mehoracion di calidad di cuido y pa garantisa cuido di calidad, a bin cu e Ley di Calidad den Cuido cu ta na vigor for di januari 2017. E ley aki ta crea obligacion legal nobo, e. o. e obligacion pa instancia/dunado di cuido medico wordo registra.
E ley ta defini tres grupo cu ta wordo considera di ta instancia di cuido:
Persona natural of un persona huridico cu tin un instancia;
Persona natural of un persona huridico cu hunto ta forma un instancia;
Un dunado di cuido.
Con pa registra?
Tur instancia of dunado di cuido lo haya un e-mail for di Departamento di Salud Publico (DVG) cu un formulario di inscripcion oficial. Esaki mester wordo yena y manda bek pa Departamento di Salud Publico cu demas documento via email: registratie@despa.gov.aw
Si como instancia bo no a ricibi ningun e-mail pa registra, Departamento di Salud Publico ta pidi bo encarecidamento pa tuma contacto pa haci esaki ainda. E instancianan di cuido cu mester registra ta p. e. hospital, botica, instituto of instancia medico y paramedico, tur dokter di cas y specialista, laboratorio, oficina di dentista of cuido dental. Si ta un persona individual cu ta duna cuido como “zelfstandige”, tambe tin cu registra.
E ley aki ta na bienestar di cuido general y dor di registra bo mes Departamento di Salud Publico lo por tin un bista mas amplio riba calidad di cuido na Aruba.
Pa cualkier pregunta of mas informacion por yama DVG na number di telefon 5224200.


text:
E campeonato femenino 2016-2017 di Arubaanse Voetbal Bond a yega su final. E team di S.V. Britannia a bay cu e victoria di 1-0 contra di RCA durante e di 2 wega cu tabata uno decisivo. S.V. RCA Dames mester a gana p’asina pusha un wega mas, pero S.V. Britannia a demostra pakico nan ta un di esnan mihor den futbol femenino.
For di comienso di wega ambos team a mustra di kier a gana y na diferente ocasion nan a yega area di gol.
Na 17 minuut di wega Amy Henao di S.V. Britannia a haya e oportunidad y a anota gol pa habri e marcado. E wega a continua fuerte unda cu Milvienne Henriquez di S.V. RCA a crea un peliger pa S.V. Britannia.
Na 19 minuut di wega Milvienne Henriquez a haya un bon oportunidad pa anota gol y empata e wega, pero e no a logra esaki.
S.V. Britannia a sigui ataca unda cu e delanteronan Amy y Aliah a purba di crea peliger pa RCA, pero no a logra anota. RCA no a keda leu y tabata crea peliger pa S.V. Britannia unda cu tabata haci uzo di oportunidad ora cu tabata pasa e bala pa Milvienne Henriquez.
Den e di dos tempo di wega, ambos team tabata bayendo pareu y tabata ataca y buscando gol. S.V. RCA a subi tereno agresivo buscando pa anota gol pa bay cu e victoria. Na 61 minuut di wega Milvienne Henriquez a bolbe haya oportunidad pa empata e wega, pero keeper di S.V. Britannia a sali y percura pe bala no bay gol.
Na 63 minuut bala a dal den tubo, despues di un tiro liber di S.V. RCA. Na 65 minuut S.V. RCA a bolbe ricibi un tiro liber y un biaha mas no a probecha y e gol no cay.
Na 82 minuut di wega Amy Henao a ricibi un carchi geel. S.V. RCA a ricibi varios oportunidad pa anota gol, pero no a sa di probecha nan.
Presidente di AVB, Ing. Richard Dijkhoff, a haya cu e wega a bay masha sportief y ambos team tabatin nan fanaticada.
AVB a felicita S.V. Britannia pa bira campeon un biaha mas y S.V. RCA cu a keda como sub campeon. Pa algun aña caba e dos teamnan aki a topa otro den final y nan t’e rivalnan grandi den division di damas, Richard Dijkhoff a expresa.
E final tabata loke cu mester tabata y e wega a resulta masha emocionante.
Coach di S.V. RCA, Ricky Henriquez a indica cu nan a cambia e lineup y nan no a train mucho cu e estilo aki, pero e ta haya cu nan a bay bon.
“Nos a haya oportunidadnan, pero dor di un descuido gol a cay”, Ricky Henriquez a expresa.
Coach di S.V. Britannia, Jean Pierre Fingal tabata contento cu e team di S.V. Britannia a bay cu e titulo di campeon.
“S.V. RCA a crea hopi chens pero mi keeper a bin hopi sublime”, el a expresa. No tabata facil pa mantene e concentracion pa 90 minuut, pero nan a sa di demostra cu por. E keeper di S.V. Britannia t’esun cu a salba nan, pero tambe con nan a hunga a hiba e team na victoria.
E aña aki S.V. Britannia ta campeon, S.V. RCA sub campeon, S.V Estudiantes 3e lugar y La Fama 4e lugar. E team mas disciplina den e campeonato tabata Dakota, mihor keeper Lyxienne Loopstok di S.V.
Dakota, mihor defensa, Yalda Doolabi di S.V. RCA, mihor medio campo Crilia Croes di S.V. Estudiantes, mihor delantero Susan Aalikay di S.V. Britannia, goalgetter di campeonato Milvienne Henriquez di S.V. RCA.
Nobato di aña Ashley Dooglas di S.V. Estudiantes, hungador mas popular Carolina Werleman di S.V. RCA, hungador mas disciplina Jourrane Maduro di S.V. Britannia, mihor coach S.V. Britannia y M.V.P di campeonato Jennifer Henao di S.V. Britannia.


text:
“Nos no ta tende ni lesa den medionan cu MEP a bisa algo rib’e ultimo boletin di CAFT? Rarara. Tur ora MEP ta recuri y ta yena nan boca cu rapport di CAFT. Pero diripiente nan ta keto rib’e ultimo buletin di CAFT. No ta cumbini nan papia di e ultimo boletin di CAFT”, segun Parlamentario Velasquez.
“Ta pasobra e ta bon pa Aruba, ta pasobra e ta positivo pa Aruba y no pa nan politicamente.
MEP solamente ta papia riba algo si politicamente e por yuda nan. No ora e ta bon pa Aruba ki mishi, ora e ta malo di biaha nan ta bula riba dj’e pa purba score politicamente y mas pio pa nan cu CAFT mester a admiti cu e presupuesto 2017 su cifranan ta klop “als een bus” “on the dot” y cu Aruba ta bayendo den bon direccion pa un deficit di 0,5% p’e aña aki y cu otro aña Aruba pa prome bes den historia lo tin surplus. Hopi bon pa Aruba y jammer pa MEP”, e Parlamentario a bisa.
“Despues cu a demostra cu MEP ta incapaz y floho hasta pa bay trabao nan ta haya e mal noticia pa nan cu CAFT a saca su ultimo buletin admitiendo cu Aruba ta ” on the dot” cu su cifranan di presupuesto 2017 caminda MEP y otronan hambra pa poder ta papia estupidez riba presupuesto 2017. Awor nan tur tin cu guli nan gañamento y estupidez riba prespuesto 2017 di Aruba. Gobierno a demostra cu su presupuesto 2017 ta realistico y awe e ta haya rason cu e ta “on the dot” cumpliendo y rib’e bon rumbo pa baha su deficit na 0.5%”, Parlamentario Velasquez a conclui.